KNM «Maud»

KNM Maud er et logistikkskip i Sjøforsvaret bygget av Daewoo Shipbuilding & Marine Engineering i Sør-Korea. Skipet ble bygget på oppdrag for Forsvarsmateriell, hvis divisjon for maritime kapasiteter gjennomførte byggingen gjennom Prosjekt P2513 Nytt logistikkfartøy.

Skipet er oppkalt etter dronning Maud, Norges første dronning i nyere tid. Valget av navn ble godkjent av kong Harald i 2014.

KNM «Maud» erstattet KNM «Valkyrien» (A 535) som logistikkfartøy for Sjøforsvaret. Primæroppgaven blir å støtte maritime styrker med etterforsyninger. Skipet er det største skipet noensinne i Sjøforsvaret og er blant annet dobbelt så stort som fregattene i Fridtjof Nansen-klassen.

Oppgaver 
Fartøyets primæroppgave vil være å sørge for etterforsyninger av drivstoff («Replenishment at Sea», (RAS)), proviant, ammunisjon og utstyr til marinefartøyer som inngår i Norwegian Task Group (NorTG), samt NATOs flåtestyrker, for å utvide styrkenes operative utholdenhet både i hjemlige og internasjonale farvann.

Sekundæroppgaver vil blant annet være suverenitetshevdelse, kommandoskip, støtte til andre militære enheter, sivil støtte, søk og redning (SAR), humanitære operasjoner og delta i nettverksbasert forsvar.​

Kapasiteter

Sykehuskapasitet
Skipet har en sykestue med traumemottak, to operasjonssaler med full kirurgisk kapasitet samt mulighet for å ha CT-skanner, trykkammer og isolat. Fullt oppsatt har sykehuset plass til 48 sengeliggende pasienter. Da vil mannskapsmessen bli tatt i bruk. Messen har sykesenger klare bak lettvegger, og i taket er det skinner. Det betyr at messen enkelt kan gjøres om til sykestue.

Lastekapasitet
 10 000 kubikkmeter drivstoff (7 000 tonn diesel (F-75/75) og 300 tonn med helikopterdrivstoff (F-44))
 Mer enn 40 20-fots konteinere
 Mer enn 200 tonn ammunisjon
 30 tonn proviant
 To RAS-rigger (Replenishment at sea) for overføring av drivstoff på sjøen
 25-tonns dekkskran.
 Kan også frakte mindre fartøy og kjøretøy

Helikopter
Skipet har plass til to helikoptre av medium størrelse i hangaren, samt kapasitet til å ta med helikopter av Chinook størrelse på akterdekket.

Forsinkelser og levering 
Sjøsettingen av skipet var opprinnelig planlagt til mars 2016.​ På grunn av forsinkelser hos verftet ble leveringen utsatt til høsten 2017, med operativ drift i 2018. Leveringen ble senere ytterligere utsatt til 30. april 2018, og deretter videre utsatt til høsten 2018. Skipet ble overtatt av Sjøforsvaret i november 2018, kommandoheis fant sted 16. november og «Maud» ankom Norge 29. mars 2019. Etter ankomst til Norge ble skipet testet i ett år før reklamasjonstiden gikk ut.

Seilingsforbud 
I desember 2019 ble det kjent at KNM Maud hadde fått seilingsforbud etter at fartøyet måtte sertifiseres på nytt. Det ble da avdekket flere avvik av en slik karakter at det ble anbefalt at skipet ble lagt til kai. Daewoo Shipbuilding & Marine Engineering tok på seg utgiften med å få skipet seilingsklart.

Forsvaret hadde som mål å ha fartøyet i drift i løpet av andre kvartal av 2020, men i april 2020 kom det frem at skipet ikke var ventet å bli fullt operativt før i 2021.

Reparasjoner i Nederland 
I oktober 2020 ble det kjent at KNM Maud skulle til Nederland for reparasjoner av RAS-riggene. Beslutningen ble truffet da det ble vanskelig for den nederlandske leverandøren å sende personell til Norge på grunn av den pågående koronaviruspandemien, med sikte på å holde tidsskjemaet for klargjøring av skipet til operativ tjeneste.

Sjøforsvaret uttalte i 2020 at målet var full operativ evne (FOC) innen sommeren 2021, men understreket samtidig at dette blant annet var avhengig av skipets tekniske tilstand.

Operativ historie
I februar 2021 gjennomførte skipet sin første operative etterforsyning av et annet fartøy. Fregatten KNM Fridtjof Nansen gjennomførte en RAS operasjon sammen med Maud.

I september 2021 deployerte KNM Maud for første gang, ved å fungere som «fleet oiler» for NATOs stående maritime styrke 1 (SNMG1). Samme måned etterforsynte KNM Maud sitt første allierte fartøy, den nederlandske fregatten HNLMS Van Amstel. I august 2022 gikk Maud igjen inn i SNMG1.

Referanser

Eksterne lenker 
 
 
   KNM «Maud» på Forsvaret.no 
   Endelig kan Norges største krigsskip seile med norsk flagg

Maud
Introduksjoner i 2016
Skip bygget i Sør-Korea
Sjøforsvaret
Artikler i sjøfart-prosjektet